Elo Šándor

Elo Šándor (pseudonymy Dušan Lipnický, E. Š., Ján Kmec, Jano Ozembuch, Kanaček, Knahanec a i.) (* 8. marec 1896, Vrbové – † 9. január 1952, Bratislava) bol slovenský spisovateľ a publicista.

 Životopis 
Narodil sa v rodine tesára a vzdelanie získal na meštianskej škole vo svojom rodisku a na Obchodnej akadémii v Kolíne (1911 – 1914). Aktívne sa zúčastnil bojov v 1. svetovej vojne, pracoval ako bankový úradník, úradník vo Figare, potom opäť ako bankový úradník, ale tentoraz v Bratislave a Košiciach, a od roku 1945 až do svojej smrti bol riaditeľom Investičnej banky v Bratislave. V roku 1939 bol ako odporca režimu uväznený v Ilave, aktívne sa zúčastnil aj SNP a na rekonštrukcii povojnového života.

 Tvorba 
Bol predstaviteľom realistickej poetiky. Väčšina tvorby je humoristicky ladená a plná situačného humoru a anekdotizmu. Jeho diela sa vyznačujú životným optimizmom a „ľudovým sedliackym rozumom“, no hlavne jednoduchým rozprávaním jednoduchých príbehov. Témami sa vracia do dedinského prostredia, pričom hojne využíva v priamej reči záhorácke a východoslovenské nárečia. V jeho tvorbe sa však objavujú aj prvky politickej satiry.

 Dielo 
 Dráma 
 1922 – Pán otec Kašník, debutová divadelná hra o problematickom vydaji mlynárovej dcéry

 Próza 
 1927 – Sváko Ragan z Brezovej, trojzväzkové príbehy podnikavého garbiara (sfilmované v roku 1976)
 1929 – Pamäti náhradného učiteľa, životopis učiteľa na vrbovských kopaniciach
 1930 – Od Laborca, Hornádu, od Váhu i Dunaja, humoristické obrázky a črty
 1933 – Figliari, súbor humoristických poviedok
 1935 – Rozmarné historky, súbor humoresiek vyjadrujúcich satiru na povojnové časy
 1936 – Zákonodarci, politická satira
 1945 – Pozor na mužov, humoresky
 1945 – Byrokrati, humoristické obrázky o obecných úradníkoch
 1945 – Rozprávky z priečinka, satirické kresby malomestských úradníkov

 Publicistika 
 1936 – Moje dojmy z ciest po ZSSR, politická publicistika
 1937 – Bratislava – Moskva (II. vydanie 1945)
 1946 – Lesná správa, memoárová novela o odbojovej činnosti
 1947 – Ilava, reportáže z internačného tábora

 Súkromné a príležitostné tlače 
 1938 – Navštívil som Kolowratský palác v Prahe
 1942 – Holubiar
 1946 – Panská nemoc
 1948 – Fekúlium

 Iné projekty 

 Externé odkazy 
 Plné texty diel E. Šándora


Kategória:Slovenskí spisovatelia
Kategória:Slovenskí prozaici
Kategória:Osobnosti z Vrbového